Brýnt er að unnt sé að greina veikindi fólks vegna myglu og rakaskemmda fljótt og vel og sérstakur greiningarlykill þarf að vera til í heilbrigðiskerfinu til að veiku fólki sé vísað rétta leið en velkist ekki um í kerfinu og gefist upp. Þetta segir formaður Samtaka um áhrif umhverfis á heilsu. Landlækni hefur verið sent erindi vegna þessa.
Samtök um áhrif umhverfis á heilsu hafa barist fyrir því að fá upplýsingar um þá sem veikjast vegna rakavandamála og myglu. Óskað hefur verið eftir að upplýsingar um veikindi af þessum toga séu gagnsærri. Sérstaklega var óskað eftir því við landlækni í vor að koma á fót eins konar greiningarlykli í heilbrigðiskerfinu. Samkvæmt svari landlæknis til samtakanna er málið í vinnslu. Fagráð um myglu og rakaskemmdir hafi verið skipað. Samtökin telja mikilvægt að fólk geti leitað aðstoðar innan heilbrigðiskerfisins en velkist ekki á milli lækna í tíma og ótíma án greiningar. Fólk gefist þá einfaldlega upp á heilbrigðiskerfinu að sögn Hörpu Fannar Sigurjónsdóttur formanns samtakanna.
Okkur hefur þótt skorta í þessu kerfi að sjúklingarnir geti komið til síns læknis, sagt sína sögu lýst sínum einkennum og að þekkingin sé næg til innan kerfisins til að sjá þessi einkenni og tengja þau við heilsubrest vegna raka og myglu
Rakaskemmdir og mygla hafa fundist í fjölda eigna ríkisins og árlega hafa að jafnaði um tuttugu starfsmenn leitað til trúnaðarlæknis Landspítala vegna einkenna. Ekki er til heildaryfirlit yfir áhrif mygluvandamála í ríkishúsnæði á heilsu starfsmanna.
Til dæmis eru núna til staðar ýmsar greiningar og lýsingar á öllum einkennum stórum sem smáum vegna heimsfaraldursins sem núna geisar. Það mætti gera svipað greiningarkerfi og nú er við kórónaveirunni við þessa sjúkdóma.
Á fimm árum hefur rúmum fimm milljörðum verið varið til viðgerða vegna myglu og raka í ríkishúsnæði.
Formaður Samtaka um tengsl umhverfis og heilsu segir brýnt að greina veikindi vegna myglu og rakaskemmda fljótt og vel. Landlæknir hefur verið beðinn um að gera sérstakan greiningarlykil fyrir heilbrigðiskerfið.